钦定古今图书集成/历象汇编/历法典/第108卷 > 大学衍义补 > 重修测景台碑记 明伦文叙
## 钦定古今图书集成/历象汇编/历法典/第108卷 > 大学衍义补 > 重修测景台碑记 明伦文叙

嵩高之南，今为登封县。去治城东南三十里许，实古
阳城地。有石一区，方可仞馀，耸立盈丈，上植石表八
尺，刻其右方，曰周公测景台。距北二十馀步则为观
星台，亦时漏刻以求景者。遗址尤广峻。按《周礼》疏曰：
“周公欲求土中，营王城，乃立五表，以土圭测日景。”颍
川阳城为中表。《隋志》亦曰：周公测景于阳城，以参考
历纪，则台建于周公无疑矣。但当时皆置于臬，今则
非是。据《地理志》，唐开元中，曾诏太史监南宫说，刻石
表焉，意或然也。自是以降，若晷仪中晷法，司天台景
表率于是乎取则以为历法准验，信非圣人之制不
足以及此。然《典瑞》土圭，以致四时日月，封国则以土
地，顾其为用，止于宅中明时而已耶？后世形胜立国，
既罔即乎天地四时之交，风雨阴阳之会，洎《太初》《干元》诸历之作，亦因时苟就，委差于象纬而已。尚望其
能推而用之，以大而裁成辅相之功，使万物各职其
职也哉？无怪乎置新台于榛莽，刓敝剥落，自列乎铜
驼翁仲，而莫之注意也。弘治戊午，今巡抚辽阳张公
用和，时为汴臬宪副，行部至其地，见台中泐而欹，四
旁芜秽不治，迺慨然曰：“使圣人万古之制日就堕蚀，
庸非守土者之过欤？”亟命属吏合而正之，仍拓土若
干亩，缭以周垣，而后门卫森然，人知为周公作处。更
欲建祠二台间，用妥周公之灵，会遭丧去位，弗果。既
而东嘉陈侯文德来守是邦，乃踵而成之。共其事者，
县令邝君廷用也。廷用惧无以诏后，谋立石记之，爰
以文请。夫周公德业在《诗》《书》，经制在《六典》，不系一台
之兴废较然矣。慨惟治法莫备于成周，皆周公精思
妙契之馀，以为天下后世要典。夫何人政不齐，落落
数千载间，苟存什一于千百者，亦其器数名物之迹
耳。然实因名存，幸其迹之不泯，后世有如周公者作，
得以依凭考验，“庶几精微”之意犹或可复，则世道之
升降未可知也。若并与其迹而亡之，是虽近代疏略
之规，犹不能以自立，况欲拟躅于三代之盛乎！予故
嘉诸君子之志，既为之叙，又从而诗之。